钦定古今图书集成/理学汇编/字学典/第009卷 > 《谒仓帝墓》明·赵世英
## 钦定古今图书集成/理学汇编/字学典/第009卷 > 《谒仓帝墓》明·赵世英

混沌欲泄千古秘，天遣作书凭创起。凿空鸟迹写心
灵，万斛珠玑科斗侈。《坟典》爻象炳日星，删定赞修胥
以此。肇开文史亿万年，至今纷纷竞诸子。吁嗟夫子
真神圣，雨粟高旻泣山鬼。我亦深山嗜古者，子云奇
字能识几。肃瞻四目思水木，古柏龙蛇寒云斐。

唐蒋防《萤光照字赋》“缥帙时开，玉篆共丹辉并耀；银
钩下映，繁星与片月俱生。俯而察，焕乎呈科斗之文；
静而观，炯尔见雕虫之艺。”

无名氏《太学壁经赋》“既科斗之互缺，亦鱼鲁之相舛。
依鸟迹而难从，访蛇形而莫辨。定兹金简，规程邈之
隶书；遵彼古文，参史籀之大篆。”〈又〉欲昭明于六书，先
褒贬于一字，俾去颠讹之惑，用全述作之意。

张昔御注《孝经台赋》：“金字累累以条贯，银钩历历而
交暎。”
许尧佐《五经阁赋》，“文移科斗之质，字别鱼鲁之误。”
封希颜《六艺赋》：“若乃墨妙之场，书淫之客，转注别态，
圆方自适，万仞崩云，千岩落石，垂露霑于缃绮，飞花
散于竹帛。观夫始用契以代绳，未有纸而作策，何朴
略之难同，为智巧之所易也。”

古《三坟》伏牺氏命臣飞龙氏造《六书》。

《拾遗记》：“轩辕黄帝以神金铸器，皆铭题。及后群臣观
其铭，皆上古之字，多磨灭缺落，凡所造建，咸刊记其
年时，辞迹皆质。”

《竹书纪年》：“黄帝轩辕氏五十年，秋七月，龙图出河，龟
书出洛，赤文篆字，以授轩辕。”

《述异记》：崆峒山中有尧碑禹碣，皆籀文焉。伏滔述帝
功德铭曰：“尧碑禹碣，历古不昧。”

帝舜都郭门，故宫存焉。宫前有尧台、舜馆，铭记古文，
莫有识者。

《十洲记》：“昔禹治洪水，经诸五岳，使工刻石，识其里数
高下。其字科斗书，非汉人所书。今丈尺里数，皆禹时
书也。”

《广博物志》：庐山紫霄峰石室，极深险，人不可至。禹刻
字大如掌。有好事者缒而下摹得百馀字，字奇古不
可辨，惟“洪荒漾予乃𣞶”六字可识云。
《玉堂闲话》补阙熊皎云：“庐山上有紫霄峰者，去平地七千仞，上有古迹，云是夏禹治水时泊船之所。凿石
为窍，以系缆焉。磨崖为碑，皆科斗文字，隐隐可见。”
《广博物志》：“大禹观”浊河而受“绿”字。

《包山谣》“禹得金简玉字书，藏洞庭包山湖。”

《宋书符瑞志》：“周公与成王观于洛，元龟止于坛，背甲
刻书赤文成字。周公援笔以世文写之，书成文消，龟
堕甲而去。”

《家语》：宓子贱仕于鲁，为单父宰。恐鲁君听谗言，使己
不得行其政，故请君近史二人与俱至官。宓子戒其
邑吏，令二史书，方书辄掣其肘，书不善则从而怒之。
二史患之，辞归。宓子贱曰：“子之书甚不善，子免而归
矣。”二史归报于君曰：“宓子使臣书而掣肘，书恶而又
怒臣，邑吏皆笑之，此臣所以去之而来也。”鲁君以问
孔子。子曰：“宓不齐君子也，其材任霸王之佐，屈节治
单父，将以自试也。意者以此为谏乎？”公寤太息而叹
曰：“寡人乱宓子之政，而责其善者数矣。微二史，寡人
无以知其过；微夫子，寡人无以自寤。”

《拾遗记》：“张仪、苏秦二人同志，佣力写书，遇见坟典，行
途无所题记，以墨书掌及股里，夜还而写之。”

《史记秦始皇本纪》：“始皇帝二十六年，一法度，衡石丈
尺，车同轨，书同文字。”

《汉书项籍传》：籍字羽，下相人也。初起年二十四，季父
梁。梁父即楚名将项燕者也。家世楚封于项，故姓项
氏。籍少时，学书不成去，学剑又不成去。梁怒之，籍曰：
“书足记姓名而已。剑一人敌不足学，学万人敌耳。”于
是梁奇其意，乃教以兵法。

《孔安国传》：孔氏有《古文尚书》，安国以今文字读之，因
以起其家。为谏议大夫。

羊欣《笔阵图》：萧何深善笔理，尝与张子房、陈隐等论
用笔之道。“何为前殿，覃思三月，以题其额，观者如流
水。何便用秃笔，常自为之。”

《洞冥记》：董谒字仲元，武都郁邑人也。家去京师三百
里，或乘牛驴，或蹑履，不日而至。常息人家，于座以笔
题掌，还家以竹箨写之，书竟则舐掌。常游山泽，负挟
图书，患其繁重。家贫，拾树叶以代书，简易卷怀也。
《述异记》：《仓颉墓碑》：“周时莫识，李斯识八字，至汉叔孙
通识十二字。”

《西京杂记》：滕公驾至东都，马鸣跼不肯前，以足跑地。
久之，滕公掘地入三尺，得石椁，有铭焉。乃以水洗其
文，文字皆古异，左右莫能知，以问叔孙通，通曰：“科斗
书也。以今文写之。”

《汉书艺文志》：“武帝末，鲁共王坏孔子宅，欲以广其宫，
而得《古文尚书》及《礼记》《论语》《孝经》凡数十篇，皆古字
也。”

《杜邺传》：邺从张吉学，吉子竦又幼孤，从邺学问亦著
于世，尤长小学。邺子林，清静好古，亦有雅材。建武中，
历位列卿，至大司空。其正文字过于邺、竦。故世言小
学者由杜公。〈注〉师古曰：“小学谓文字之学也。《周礼》八
岁入小学，保氏教国子以六书，故因名云。”

《扬雄传》：“刘棻尝从扬雄学，作奇字。”

《西京杂记》：傅介子年十四，好学书。尝弃觚而叹曰：“大
丈夫当立功绝域，何能坐事散儒。”后卒斩匈奴使者，
还拜中郎。

《宋史高昌国传》：“马鬃山望乡岭，岭上石龛，有李陵题
字。”

蔡希综《法书论》：“光武手赐万国者，皆一札十行，细书
成文。”

《诚斋杂记》：“班孟坚墨，一喷皆成字，竟纸各有意义。”
《后汉书卫宏传》：“宏少与河南郑兴俱好古学，作《毛诗
序》，从大司空杜林更受《古文尚书》，作训旨，由是古学
大兴，光武以为议郎。”

《李郃传》注：“郃游学京师，赁书自给。”

《刘陶传》：陶明《尚书》训，诂古文，是正文字三百馀事，名
曰“中文尚书。”灵帝时拜谏议大夫。

《卢植传》：植与郑元俱事马融，能通古今学，作《尚书章
句》《三礼解诂》。时始立太学石经，以正五经文字。植乃
上书曰：“臣少从通儒马融受古学，颇知今之《礼记》特
多回穴。臣前以《周礼》诸经发起秕谬，敢率愚浅，为之
解诂，而家乏，无力供缮写上。愿得将能书生二人，共
诣东观，就官财粮，专心研精，合《尚书章句》，考《礼记》失”
得，庶裁定圣典，刊正碑文。古文科斗，近于为实，而厌
抑流俗。

《张驯传》：“驯少游太学，拜议郎，与蔡邕共奏定六经文
字。”

《列女传》：“陈留董祀妻者，同郡蔡邕之女也，名琰，字文
姬。博学有才辨，又妙于音律，适河东卫仲道。夫亡无
子，兴平中，没于南匈奴。曹操以金璧赎之，而重嫁于
祀。祀犯法当死，文姬诣曹操请之，操因问曰：‘闻夫人
家先多坟籍，犹能忆识之不’？文姬曰：‘昔亡父赐书四
千许卷，流离涂炭，罔有存者，今所诵忆裁四百馀篇’”

文无遗误。

《在穷记》：“虞翻笑郑元不识古文。”

《魏志甄后传注》：“后九岁喜书，视字辄识，数用诸兄笔
砚。兄谓后言：‘汝当习女工，用书为学，当作女博士邪’？
后答言：闻古者贤女，未有不学前世成败，以为己诫。
不知书，何由见之？”

《吴志孙休传》永安五年：“八月戊子，立子𩅦为太子。”〈注〉
《休诏》曰：“孤为四男作名字。太子名𩅦，𩅦音如湖水湾
澳之湾，字酋，酋音如迄今之迄；次子名”音如“兕
觥”之“觥”字。音如“元礥首”之“礥”，次子名柜，柜音如
草莽之“莽”，字《昷》。《昷》音如举物之举，次子名如《褒
衣》下宽大之“褒”字。音，如有所拥持之“拥。”此都不
与世所用者同，故抄旧文会合作之。夫书八体损益，
因事而生，今造此名字，既不相配，又易弃避。

《高僧传》：“释攴谦，本月支人。博览经籍，莫不谙究，世间
伎艺，多所综习，遍学异书，通六国语。孙权拜为博士。
谦以经多梵文，集众本译为汉文，行于世。”

《会稽典录》：“山阴朱育，少好奇字，凡所特达，依体象类，
造作异字，千名以上。后仕为东观令，加位侍中，推刺
占射，文艺优绝。”

《神仙传》：“王烈入河东抱犊山中，见一石室，室中为石
架，架上有素书两卷，烈取读，莫识其文字，不敢取去，
却著架上暗书，得数十字形体，以示嵇康，康尽识其
字。”

《晋书束晳传》：“晳博学多闻，时有人于嵩高山下得竹
简一枚，上两行科斗书，传以相示，莫有知者。司空张
华以问晳，晳曰：‘此汉明帝显节陵中策文也’。检验果
然。时人伏其博识。”

《永嘉郡记》，“昔王右军游永嘉，经于恶道，右军书南边
大石，今犹见墨迹，而字不甚了了。”

《独异志》：陶侃，有相者视其手策文上指，谓曰：“策文到
指上为三公，贵不可说。”侃以针刺之，通指因血出，洒
墙为“公”字。

《晋书苻坚载记》：太元七年，坚享群臣于前殿，乐奏赋
诗。秦州别驾天水姜平子诗有“丁”字，直而不曲。坚问
其故，平子曰：“‘臣丁至刚，不可以屈。且曲下者不正之
物，未足献也’。坚笑曰：‘名不虚行’。”因擢为上第。

《续博物志》：车频《秦书》曰：“苻坚高陆县民穿井得龟，大
二尺六寸，背文负八卦古字。”

《河东记》：“义熙十一年，霍山崩毁，出铜锺六枚，上有文
科斗书，人莫能识。”

《邺中记》：“石虎有马妓，著朱衣进贤冠，立于马上，马走
而作书，字皆端正。”

《南史齐废帝郁林王本纪》：“帝矫情饰诈，阴怀鄙慝。时
武帝有疾，数日，疾稍危，与妃何氏书，纸中央作一大
喜字，而作三十六小喜字绕之。”

《梁书曹景宗传》：“景宗为人自恃尚胜，每作书，字有不
解，不以问人，皆以意造焉。”

《南史刘𤩽传》：“𤩽族子显，博涉多通。任昉尝得一篇缺
简，文字零落，示诸人，莫能识者。显见云是《古文尚书》
所删逸篇。”昉检《周书》，果如其说，昉因大相赏异。魏人
送古器，有隐起字无识者，显案文读之无滞，考校年
月，一字不差。

《江淹传》：“淹兼尚书左丞时，襄阳人开古冢，得玉镜及
竹简古书，字不可识，王僧虔善识字体，亦不能谙，直
云似是科斗书。”淹以科斗字推之，则周宣王之简也，
简殆如新。

《顾野王传》：“野王幼好学，长而遍观经史，虫篆奇字，无
所不通。”

《何敬容传》：大同五年，敬容为尚书令，参选事，勤于簿
领，而拙草隶。其署名，“敬”字，大作“苟”，小为文；“容”字，大作
“父”，小为口。陆倕戏之曰：“公家苟既奇大，父亦不小。”敬
容遂不能答。

《萧琛传》：“琛为宣城太守，有北僧南渡，唯赍一瓠芦中
有《汉书》序传僧云：三辅旧书相传以为班固真本，琛
固求得之。其书多有异今者，而纸墨亦古，文字多如
龙举之例，非隶非篆。琛甚秘之。”

《魏书刘芳传》：“芳从子懋，聪敏好学，博综经史，善隶书，
识奇字。”

《北史崔光传》：“光家贫好学，昼耕夜读，佣书以养父母。
后以奉迎明帝功，封博平县公。神龟元年，光表石经
弥缺，求量厥补缀。诏令国子博士李郁与助教韩神
固、刘燮等勘校残缺，计料石功，并字多少，欲修补之。
后灵太后废，遂寝。”

《北齐书厍狄干传》：干不知书，署名为干字，逆上画之，
时人谓之“穿锥。”又有武将王周者，署名先为吉而后
成。其外二人至子孙始并知书。

《北史李浑传》：“浑弟绘，六岁便求入学。家人以偶年俗
忌，不许，遂窃其姊笔牍用之。未逾晦朔，遂通急就章。”
《隋书刑法志》：“周大象元年，诏上书字误者科其罪，鞭杖皆百二十为度，名曰天杖。”

《古镜记》，“隋汾阴侯生，天下奇士也，王度常以师礼事
之。临终赠度以古镜。镜置二十四字，周绕轮郭，文体
似隶，点画无缺，而非字书所有也。”

《唐书百官志》：“宫教博士二人，掌教习宫人书算众艺。”
〈注〉内有楷书二人：“庄老太一”篆书，“《律令》、吟咏”，飞白书、
算碁各一人。

国子学博士五人，掌教三品以上及国公子孙从二
品以上曾孙为生者，五分其经以为业，暇则习隶书、
《国语》《说文》《字林》《三仓》《尔雅》。

《龙城录》：王宏，济南人。太宗幼日同学，因问为八体书。
太宗既御极，因访宏乡人，竟传隐去。是亦子陵之徒
与？

干禄《字书序》：“颜元孙，贞观中，刊正经籍，因录字体数
纸以示雠校楷书，时号颜氏字样。”

《酉阳杂俎》：睿宗为冀王时，寝斋壁上蜗迹成“天”字，上
惧，遽扫之，经数日如初。

《异字》，境山西有石壁，壁间千馀字，色黄，不似镌刻，状
如科斗，莫有识者。

《云仙杂记》：则天初称周方，其告天开文，有吏人见大
“周”字上有两仙童，长二三寸，执刀划削，斯须视之，失
去“周”字。人知唐必复兴。

《明皇杂录》：刘晏以神童为秘书正字，年方十岁，明皇
召于楼中帘下，贵妃置于膝上，为施粉黛。明皇问曰：
“卿为正字正得几字？”晏曰：“天下字皆正，惟朋字未正。”
《旧唐书司马承祯传》：承祯少好学，薄于为吏，遂为道
士，止于天台山。开元九年，元宗遣使迎入京，令以三
体写老子经，因刊正文句，定著五千三百八十言为
真本，以奏上之。

《唐书韦陟传》：“陟风格方整，善文辞，一时知名士皆与
游。开元中，袭爵郇公，常以五采笺为书记，使侍妾主
之，其裁答受意而已，皆有楷法。陟唯署名，自谓所书
陟字若五朵云。时人慕之，号郇公五云体。”

《吕向传》：“向字子回，少隐陆浑山庄。开元十年，召入翰
林，兼集贤校理。工草隶，能一笔环写百字，若萦发然。
世号‘连绵书’。”

《郑覃传》：“覃以经籍刓缪，博士浅陋不能正，建言愿与
钜学鸿生共力仇刊，准汉旧事，镂石太学，示万世法。
诏可。覃乃表周墀、崔球、张次宗、孔温业等，是正其文，
刊于石。”

《陆羽传》：羽幼时，师教以旁行书，答曰：“终鲜兄弟，而绝
后嗣，得为孝乎？”师怒，使执粪除圬塓以苦之。又使牧
牛三十，羽潜以竹画牛背为字。

王右丞集：苑舍人，能书梵字，兼达梵音，曲尽其妙。
《杜阳杂编》：“永贞元年，南海贡奇女卢眉娘，年十四，称
本北祖帝师之裔，自大足中流落于岭表。幼而慧悟，
工巧无比，能于一尺绢上绣《法华经》七卷。字之大小，
不逾粟粒，而点画分明，细于毛发。”

《唐书李贺传》：“贺为人纤瘦，通眉，长指爪，能疾书。”
《册府元龟》，开成二年十月，“诏天后所撰十二字，并却
书其本字。”

《玉泉子》，集贤韩㫤，名父之子，虽教有方，而性颇暗劣。
及为校理，史传中见说“金根车”处，皆臆断之曰：“必金
银车。”悉改“根”字为“银”字。

《南唐书宋齐丘传》：“齐丘喜纵横长短之说，烈祖待以
国士，常参秘画。为高堂不设屏障，中置灰炉而不设
火，两人终日拥炉，画灰为字，旋即平之，以比刘穆之
之佐宋高祖。”

《续文献通考》：南汉刘俨，自制“䶮”字为名。

《辽史耶律鲁不古传》：“鲁不古，太祖从侄也。初，太祖制
契丹国字，鲁不古以赞成功，授林牙监，修国史。
皇子表宁王长没，敏给好学，通契丹、汉字。”

《书史会要》：“突吕不幼聪敏，及制契丹大字，突吕不赞
成为多。”

《宋史吴淑传》：“淑善笔札，好篆籀，取《说文》有字义者千
八百馀条，撰《说文正义》三卷。”

《崔偓佺传》：偓佺，淳化中历福州连江尉，判国子监。李
至奏为直讲，引对便坐，太宗顾谓曰：“李觉尝奏朕云：
‘四皓中一先生，或言姓用，字加撇，或云加点，尔知否’？”
偓佺曰：“昔秦时程邈撰隶书，训如仆隶之易使也，今
字与古或异。臣闻刀用为角，两点为”用上一撇一
点，俱不成字。

《句中正传》：“中正精于字学，太平兴国二年，献八体书，
召授著作佐郎，详定篇韵。与徐铉重校定《说文》，模印
颁行。尝以大、小篆、八分、三体书《孝经》摹石，咸平三年
表上之。真宗召见便殿，赐金紫。”

《李建中传》：“建中尝手写郭忠恕《汗简集》，皆科斗文字，
有诏嘉奖。”

《吕文仲传》：“文仲充翰林侍读，寓直御书院，与侍书王
著更宿。时书学葛湍，亦直禁中，太宗暇日每从容问

《李宗讷传》：“宗讷字大辨，以荫补太庙斋郎，迁第四室
长。代谒吏部铨，边光范意其年少，未能属辞，语之曰：
‘苟援笔成六韵诗，虽不试书，判可入等矣’。宗讷易之，
光范试诗赋立就。明日，遂拟授秘书省正字。又明日，
上命擢国子监丞。”盖上居藩邸时，每有篇咏，令昉属
和，前后数百章，皆宗讷缮写。上爱其楷丽，问知为宗
讷所书，故有是命。

《石林燕语》：“唐有翰林侍书学士柳公权，常为之。太宗
平蜀，王著蜀人，善书，为赵州隆平县主簿。或荐其能
书，召为卫尉寺丞、史馆祗候，使详定急就章。”

《宋史南唐世家》：“李氏舒元子知白，授泉福都巡检使。
真宗初，恳请入道，归嵩阳旧隐。复为王嗣宗、李元则
所荐，授供备库使，历知棣州、麟府鄜延钤辖，又知处
州。复求入道，面赐紫冠服，号崇元大师。尝献《字母图》，
有诏褒奖。”

《夏竦传》：“竦以文学起家，多识古文学奇字，至夜以指
画肤。”

《归田录》：宋丞相庠早以文行负重名于时，晚年尤精
字学，尝手校郭忠恕《佩觿》三篇，宝玩之。其在中书，堂
吏书牒尾以俗体书“宋为”，宋公见之，不肯下笔，责堂
吏曰：“吾虽不才，尚能见姓书名，此不是我姓。”堂吏惶
惧改之，乃肯书名。

《泠斋夜话》：景祐中，光梵大师惟净以梵学著闻天下，
居传法院，一时学者依以扬声。景灵宫锯佣解木，木
既分，有虫镂纹数十字，如梵书字旁行，因进之。上遣
都知罗宗译经润文，夏英公竦诣传法院导译，冀得
祥异之语以谶国。净焚香导译，逾刻，乃曰：“天竺无此
字，不通辨。”译右珰恚曰：“诸大师且领上意，若稍成译”
馆，恩例不浅。而英公以此意讽之。净曰：“幸若蠹纹，稍
可笺辨，诚教门光也。异日彰谬妄，万死何补？”使者归
奏，上嘉叹之。

《昆山县志》：“嘉祐中，昆山海上有一船，桅折风飘泊岸。
船中三十馀人，衣冠如唐人，系红𬘩角带，著短皂衫，
见人恸哭，语言书字皆不可晓，行则相缀如雁行。久
之，自出一书示人，乃唐天祐中诰授屯罗岛首领陪
戎副尉。又一书乃上高丽表，亦称屯罗岛，皆用汉字，
盖东裔之臣属高丽者。时赞善大夫韩正彦为令，召”
其人，犒以酒食，且使人为其治桅，教以“起仆”之法。其
人喜，各捧首谢而去。

《宋史刘敞传》：“敞拜翰林学士，侍英宗讲读，改集贤院
学士。学问渊博，尝得先秦彝鼎，铭识奇奥，皆案而读
之，因以考知三代制度。”

《林摅传》：“摅历中书侍郎，右光禄大夫，集英胪唱贡士，
摅当传姓名，不识甄盎字。帝笑曰：‘卿误邪’？摅不谢而
语诋同列。御史论其寡学，倨傲不恭，失人臣礼，黜知
滁州。”

《群碎录》：宋神宗问吕惠卿曰：“蔗字从庶，何也？”曰：“凡艸
木种之，俱正生；蔗独横生，盖庶出也，故从庶。”

《蒙斋笔谈》：“王荆公作《字说》，用意良苦，置石莲百许枚
几案上，咀啮以运其思，遇尽未及益，即啮其指，至流
血不觉。”

《攻愧集》：楼弃读书敏而勤，无不该贯小学，尤精鄙俗
简陋，以古字写《春秋左氏传》《礼记》《庄子》，以课其子。
《书史会要》：王寿卿，祖择之之外甥，召至京师，使篆字
说辞，以与王氏之学异。后以命李孝扬，而寿卿终身
布衣。

《宋史韩彦直传》：彦直六岁，从父世忠入见高宗，命作
大字，即拜命跪书“皇帝万岁”四字。帝喜之，拊其背曰：
“他日令器也。”亲解孝宗丱角之𦈡傅其首，赐金器、笔
砚、监书、鞍马。

《后妃传》：夏皇后弟执中，学作大字，颇工。高宗行庆寿
礼，近戚争献珍环，执中独大书“一人有庆，万寿无疆”
以献。高宗喜，赐赉甚渥。

《癸辛杂识》：理宗初被选也，史卫王当国，私引入书院
中，试令写字，即大书“朕闻上古”，卫王栗而起曰：“此天
命也。”于是立储之意遂定云。

《绍兴府志》：“陈明，攒陵铺兵也。人呼为陈院长。蓬头跣
足，若病狂者，颇能知未来事，好以白垩书地，且读且
歌，字画类五铢钱文，观者莫识。”

《金史马定国传》：“定国仕至翰林学士。石鼓自唐以来
无定论，定国以字画考之，云是宇文周时所造，作辩
万馀言，出入传记，引据甚明，学者以比蔡正甫《燕王
墓辩》。”

《萧永祺传》：“永祺少好学，通契丹大小字。广宁尹耶律
固奉诏译书，辟置门下，因尽传其业。”

《陈彝雅传》：“彝雅好文史，军中无事，则窗下作牛毛细
字，如寒苦之士。”

元礼典学校，至元八年，颁行“国”字，又设蒙古字学，视
儒学而加重。

《元遗山集》：耶律履素善契丹大小字译经，辞达而理得。大定初，诏以小字译《唐史》，成则别以女直字傅之，
履在选中，独主其事。又以女直字译汉文，选贵胄之
秀异就学焉。

《元史杨桓传》：“桓博览群籍，尤精篆隶之学，著《六书统》
《六书溯源》《书学正韵》行于世。”

《朵尔直班传》：“朵尔直班，年十四，见《文宗》，适将”上都，
亲阅御衣，命录于簿，顾左右无能书汉字者，朵尔直
班引笔书之，命为尚衣奉御。寻改工部郎中。

《泰定帝本纪》。泰定三年“二月丙申。建显宗神御殿于
卢师寺。敕以金书西番字藏经。”

《书史会要》：“道士张有字谦中，吴兴人。隐于黄冠，善篆，
撰《复古编》行于世。”

《辍耕录》：“杜本有所编《五声韵》，自大小篆、分隶、真草以
至外番书及蒙古新字，靡不收录。”

《水东日记》：“卢熊，洪武初名儒，通篆籀学，尝为兖州知
州。既视篆文，具奏印文‘兖’字误类‘衮’。上不怡，几被祸，
后卒坐累。”

名山藏宋濂丰体近视，乃一黍，上能作字十馀。
《列朝诗集小传》：周鼎年近九十，修《杭州志》，灯下书蝇
头字，界画乌阑，信手与目，不折纸为范，毫发不爽。
《明世说新语》：洪锺四岁能作大书，宪宗召见，命书“圣
寿无疆”，锺握笔不动。上曰：“汝容有不识者乎？”锺叩头
曰：“臣非不识，第此字不敢于地上书耳。”上命内侍舁
几，一挥而就。

《海宁县志》：“谈相，禾人。世宗朝命书望月亭。书法嫌犯
避者屡矣，相依六书正讹，从亡从月从壬为望字，遂
擢中书。”

《海盐图经》：“朱俸攻字学，得六书大旨。”

《明通纪》：“天启三年，经筵讲官国子监祭酒蔡毅中，进
《字学要览》，经筵日讲，诸臣讲读之用。计《要览经书》八
卷，共字七万二千五百有奇。《会编经书》八卷，共字一
十五万一百有奇。《广规》三卷，共字一万九千四百有
奇。”

《吉安府志》：“李宗栻字敬甫，安福人。自其为童子时已
不凡。六七岁与群儿戏，父怒，取纸幅画为百空格，跪
之祠下，责之曰：‘汝即不愿学则遣汝农，愿则书愿字’。
百栻乃蒲伏握笔，作九十九字而书其尾曰：‘学未造
就，不敢尽书’。诸父顾见，皆大奇之。”

《常熟县志》：管一德，六岁能默写《百家姓》。叔父某尝谓
诸子侄云：“今有字无竖无画无勾无踢，而止四笔。汝
等试思目前有几字？”一德以“父火爻”三字为对，一坐
尽倾。